L-Arċisqof, Monsinjur Pawlu Cremona, il-lejla ħeġġeġ lill-insara li qal qed ibatu miegħu għat-tisħiħ tal-Knisja f’Malta biex ma jaqtgħux qalbhom u jżommu sħiħ sal-aħħar. Hu radd ħajr fost l-oħrajn lil Kappillani u saċerdoti li qal jaf kemm ikollhom jaħdmu f’ċirkustanzi diffiċli, u waqt li wassal kelma ta’ kuraġġ, wera l-fehma li b’din it-tbatija qed tinbena u tissaħħaħ il-Knisja. It-tbatija kienet fiċ-ċentru ta’ messaġġ li l-Arċisqof wassal fi tmiem velja ta’ talb għall-paċi u għall-insara ippersegwitati, organizzata mill-Knisja f’Malta fil-Mellieħa. Fil-festa ta’ Marija Reġina, għexieren ta’ nies irrispondew għas-sejħa tal-Knisja f’Malta biex il-lejla jinġabru fil-bitħa tas-Santwarju tal-Madonna tal-Mellieħa għal Velja ta’ talb għall-Paċi fid-dinja u għall-Insara li qed jiġi ppersegwitati. F’atmosfera ta’ talb u ġabra, l-attività kienet imnebbħa minn kliem il-Papa Franġisku “li l-vjolenza ma tintrebaħx bil-vjolenza iżda bil-paċi”. Il-lejla fil-Mellieħa sar talb għal ħames intenzjonijiet: għall-Insara ppersegwtitati fid-dinja, dawk li qed ibatu minħabba l-ġlied fil-Libja u f’pajjiżi oħra Afrikani, il-vittmi tal-kunflitt f’Iżrael u t-territorju Palestinjan, dawk li qed isofru l-vjolenza fl-Iraq u s-Sirja, u l-vittmi tal-kunflitt fl-Ukrajna. F’messaġġ fi tmiem il-velja, l-Arċisqof Pawlu Cremona sellem il-memorja ta’ numru kbir ta’ nsara li qed ixerrdu demmhom għall-isem ta’ Ġesù. L-Arċisqof ħeġġeġ lil dawk preżenti biex iżommu quddiem għajnejhom is-sentimenti li minnhom ħarġet din il-vjolenza bħan-nuqqas ta’ tolleranza, il-kilba għall-poter, l-għira u l-mibgħeda li fi kliemu ġġiegħlek tħares lejn ħaddieħor bħala għadu milli bħala ħuk għax huwa ħolqien t’Alla bħalek. Dawn l-istess sentimenti, qal Monsinjur Pawlu Cremona, jistgħu jkunu fina u jistgħu jwasslu għal vjolenza bejnietna. Saħaq li jeħtieġ li jikber is-sentiment ta’ tolleranza, ta’ mogħdrija, ta’ maħfra, ta’ mħabba u ta’ ġenerożità biex ma nfittxux il-ġid tagħna biss imma nfittxu wkoll il-ġid tal-oħrajn. L-Arċisqof qal li t-tbatija ma ħalaqahiex Alla u m’hemmx paragun bejn it-tbatija tagħna u dak li għaddejjin minnu l-Insara ppersegwitati. Hu ħeġġeġ lil dawk li qed ibatu miegħu għat-tisħiħ tal-Knisja f’Malta, biex ma jaqtgħux qalbhom u bħall-Insara li bit-tbatija tagħhom qed jagħtu l-kollox, ħeġġiġhom biex flimkien iżommu sħiħ sal-aħħar. Qal li bit-tbatija tagħhom qed tinbena u tissaħħaħ il-Knisja f’Malta. Mal-Arċisqof Pawlu Cremona ngħaqdu l-Isqof Awżiljarju Charles Scicluna; in-Nunzju Appostoliku Monsinjur Aldo Cavalli u anke l-Isqof Awżiljarju tal-Lviv fl-Ukrajna, wieħed mill-pajjiżi fejn hemm instabbilità.